MINISTERSTVO ŠKOLSTVA  SR

NÁVRH

TEMATICKÉHO ŠTÁTNEHO PROGRAMU VÝSKUMU A VÝVOJA

AKTUÁLNE OTÁZKY ROZVOJA SPOLOČNOSTI

na roky 2002 2005 s výhľadom do roku 2010

Bratislava

august 2002

 1.	Špecifikácia obsahu  štátneho programu
 
1. 1	Názov štátneho programu

Aktuálne otázky rozvoja spoločnosti
 1. 2	Ciele

Hlavným cieľom štátneho programu výskumu a vývoja je na základe identifikácie relevantných problémových oblastí rozvoja spoločnosti poskytnúť súbor vedeckých poznatkov o ich príčinných súvislostiach, priestorových vzťahoch a vývojových trendoch . Na báze takýchto výsledkov poznania spracovať návrhy na ich monitorovanie a stanoviť možnosti ich riešenia. Jednotlivé tematické okruhy výskumu a vývoja sa budú priebežne aktualizovať tak, aby výsledky štátneho programu prispeli k riešeniu najzávažnejších otázok spoločenského rozvoja v danom vývojovom období.
Kvantifikácia, resp kritériá hodnotenia úspešnosti programov výskumu a vývoja je dosť obtiažne stanoviť. Možno ich však všeobecne ohraničiť nasledujúcim súborom kritérií:
•	publikovanie výsledkov výskumu v renomovaných domácich a zahraničných časopisoch
•	publikovanie veľkých súborných diel (encyklopédia, atlas obyvateľstva a pod.)
•	potvrdenie úspešnosti riešenia prijatých projektov kompetentnými rezortnými a regionálnymi inštitúciami
•	dosiahnutie výrazného ekonomického rozvoja v regiónoch výskumných projektov (zníženie nezamestnanosti, rozvoj podnikateľských aktivít a pod.)
•	rozvoj aktivít vo vidieckych regiónoch, na základe realizovaných projektov
•	úspešné prenikanie výrobkov a aktivít na domácich a zahraničných trhoch

 1. 3	Charakteristika

Pre najbližšie roky navrhla Rada štátneho programu 4 okruhy, ktoré považuje za najvýznamnejšie z hľadiska rozvoja spoločnosti. Tieto okruhy výskumu a vývoja sú ešte špecifikované na niekoľko čiastkových tém. V navrhnutých okruhoch a témach by sa mali v nasledujúcom období príprav uplatniť požiadavky výskumných a vývojových inštitúcií na výskum a riešenie stanovených problémov:
•	Rozvoj ľudských zdrojov, sociálna a pracovná ochrana
-	komplexná ochrana zamestnanca 
-	pracovné zdroje a trh práce 
-	demografický vývoj Slovenska, formovanie rodiny a štátna populačná politika 
•	Regionálne disparity ekonomického a spoločenského rozvoja 
-	regionálny rozvoj, a malé a stredné podnikanie 
-	analýza podnikateľského prostredia z pohľadu regiónov 
      -   prebiehajúce klimatické zmeny a ich dopady na rozvoj spoločnosti
•	Kultúrne a prírodné dedičstvo a jeho ochrana
-	záchrana historického dedičstva 
-	vybudovanie podmienok na ďaľší rozvoj slovenského jazyka 
-	vytvorenie pôvodného národného encyklopedického diela 
•	Sociálne dôsledky vstupu Slovenska do EÚ
-	vidiek a potravinový reťazec 
-	predikcie vývojových trendov v sociálnej sfére 
▪    Trvaloudržateľný územný rozvoj a priestorové predpoklady integrácie SR 
     do EÚ
-	tvorba sídiel
-	priestorové dôsledky integrácie do EÚ
-	priestorovo relevantné aspekty informačnej spoločnosti

 1. 4  Doba riešenia 
Od: 2002 do: 2005

1.	5  Celkové náklady							          (v tis. Sk)
Rok riešenia ŠP	2002	2003	2004	2005	Spolu	
Navrhovaný objem prostriedkov ŠR 	10 961	37 500	70 000	70 000	188 461	
Predpokladaný objem prostriedkov z iných zdrojov 	5 000	12 500	17 000	18 000	52 500	

 1. 6 Administratívny garant štátneho programu
MŠ SR, sekcia vedy a techniky

2. Špecifikácia navrhovaných tematických okruhov 

2.1. Tematický okruh 1: Rozvoj ľudských zdrojov, sociálna a pracovná ochrana

2.1.1. Téma : Komplexná ochrana zamestnanca
Ciele: Vytvorenie nástrojov zabezpečujúcich komplexnú ochranu zamestnanca pri práci, zohľadňujúcu pracovné podmienky, pracovné prostredie (ako súčasť životného prostredia), ochranu zdravia a bezpečnosti pri práci s dôrazom na efektívne rozvíjanie ľudských zdrojov, odbornej spôsobilosti, formovanie hodnotovej orientácie a hierarchie a zvyšovania právneho vedomia zamestnancov a zamestnávateľov a vytvorenie terminologického súboru pre oblasť ochrany zamestnanca pri práci s identifikáciou relevantných vzťahov  v interaktívnych oblastiach a subsystémoch.
Cieľ v r. 2002: Začiatok riešenia projektu zameraného na vytvorenie terminologického súboru pre oblasť ochrany zamestnanca pri práci s identifikáciou relevantných vzťahov  v interaktívnych oblastiach a subsystémoch.
Cieľ v r. 2003: Pokračovanie riešenia projektu zameraného na vypracovanie terminologického súboru a začiatok riešenia ďalšieho projektu zameraného na vytváranie nástrojov systémového prístupu k zvyšovaniu bezpečnostno-pracovnej ochrany zamestnancov.
Cieľ v r. 2004: Pokračovanie riešenia  projektov začatých v r. 2002 a r. 2003.
Cieľ v r. 2005: Ukončenie riešenia projektov a začiatok ich realizácie s využitím v praxi subjektov  výroby, prevádzok a služieb. 
Charakteristika: Súčasný nie dostatočne dôrazný postoj občanov k potrebám ochrany vlastného zdravia a zachovania práceschopnosti vyplýva z nedostačujúcich vedomostí o možnostiach komplexnej ochrany zamestnancov pri práci, ktorá zohľadňuje požiadavky na pracovné podmienky, pracovné prostredie, súbor špecifických požiadaviek na bezpečnosť a ochranu zdravia pri práci, sociálnu ochranu a pod. a má negatívne zdravotné, spoločenské, pracovné i ekonomické dôsledky. Situáciu sťažuje i meniaca sa legislatíva harmonizujúca sa s legislatívou EÚ. Tieto skutočnosti nastoľujú naliehavú potrebu systematického formovania vedomostí a postojov ľudí ku komplexnej ochrane zamestnanca pri práci. Vytvorenie terminologického súboru je prvým krokom, ktorý má odbornú verejnosť, zamestnávateľov i zamestnancov orientovať v základných pojmoch a skutočnostiach podieľajúcich sa a interaktujúcich na komplexnej ochrane zamestnancov pri práci.
Doba riešenia	
Od: 2002 do: 2005

2.1.2. Téma : Pracovné zdroje a trh práce 
Ciele  
Cieľom je prispieť k zvýšeniu pružnosti pracovnej sily na meniacom sa slovenskom trhu práce.
Charakteristika: Vecné zameranie výskumu sa bude orientovať na:
-	prehodnocovanie determinantov nezamestnanosti, najmä dlhodobej, monitoring a analýzu bariér na strane dopytu a ponuky, najmä vo vzťahu k atribútom pracovnej sily,
-	zdokonaľovanie informácií o dynamike trhu práce, vrátane jeho regionálnej dimenzie a pozície marginálnych skupín,
-	potreby mobility, prispôsobivosti a zručnosti pracovnej sily na meniacom sa trhu práce – z regionálneho i odvetvového hľadiska,
-	analýza trendov vzdelávania a jeho väzieb na trh práce.
Doba riešenia
Od: 2003 do: 2005

2.1.3. Téma : Demografický vývoj Slovenska, formovanie rodiny a štátna    populačná politika 

Ciele: Analýza hlavných dlhodobých trendov populačného vývoja Slovenska a ich zmien v poslednom decéniu. Explanácia zmien demografického správania obyvateľstva prostredníctvom niektorých populačných teórií (druhý demografický prechod, transformačné vzťahy). Starnutie obyvateľstva a jeho socioekonomické dôsledky. Reprodukcia obyvateľstva vo vzťahu s vekovou, religióznou a národnostnou štruktúrou. Zdravie a zdravotný strav obyvateľstva. Tvorba demografických informačných systémov a populačných databáz. Regionálne populačné prognózovanie. Modelovanie populačných procesov a štruktúr.
Príprava a vydanie Atlasu obyvateľstva Slovenskej republiky. Účelom vydania Atlasu obyvateľstva Slovenskej republiky je vedecká analýza a kartografická interpretácia demografickej situácie na Slovensku. Nadväzujúc na doterajšiu atlasovú tvorbu, v ktorej boli iba parciálne prezentované populačné javy, pôjde o prvé komplexné spracovanie všetkých základných informácií o vývoji, rozmiestnení, dynamike, štruktúrach a prognózach vývoja obyvateľstva Slovenska.

Charakteristika:	Slovenská republika má za sebou obdobie 10 rokov samostatného vývoja. Zaznamenali sa veľké spoločenské premeny, ktoré sa veľmi výrazne odrážajú v mnohých sférach života, vrátane demografických javov. Analýza a kartografická interpretácia základných javov a ich vývoj v období transformácie sú nielen vedecky atraktívne, ale i mimoriadne aktuálne pre súčasnú spoločenskú prax a pre budúci spoločenský vývoj.
	Demografická situácia na Slovensku prekonala v poslednom období veľké premeny. Týkajú sa tak pomerne radikálnych zmien reprodukčných procesov (pokles mier plodnosti, zníženie prirodzeného prírastku - až do úbytku obyvateľstva, pokles sobášnosti, rast rozvodovosti, pokles potratovosti), ako i zmien populačných štruktúr (religiózna, národnostná, veková - starnutie obyvateľstva, vzdelanostná). Viaceré populačné javy vykazujú črty vývoja, ktoré sa v západoeurópskych populáciách označujú ako druhý demografický prechod.
	Mimoriadne cenným zdrojom informácií o obyvateľstve je Sčítanie obyvateľov, domov a bytov z roku 2001, ktorého výsledky sa postupne spracúvajú a začínajú sa využívať. Tieto informácie je žiaduce kartograficky interpretovať a analýza týchto informácií poskytne nové poznatky o obyvateľstve Slovenska. Výsledky sčítania je veľmi efektívne práve v tomto období kombinovať s údajmi zo sústavnej evidencie obyvateľstva a vytvoriť tak kompletnú poznatkovú bázu o štruktúrach a dynamike obyvateľstva.

Doba riešenia
Od: 2002 do: 2006

Náklady                                                                                                    (v tis. Sk)
Rok riešenia ŠP	2002	2003	2004	2005	Spolu	
Navrhovaný objem prostriedkov ŠR 	2 560	9 400	21 000	21 000	53 960	
Predpokladaný objem prostriedkov z iných zdrojov 	1 000	3 000	5 000	5 000	14 000	

2.2. Tematický okruh 2: Regionálne disparity ekonomického a spoločenského 
                                         rozvoja 

2.2.1. Téma : Regionálny rozvoj, malé a stredné podnikanie
 
Ciele: Medzi hlavné súčasné problémy našej spoločnosti patria najmä:
-	vysoká miera nezamestnanosti
-	negatívne saldo zahraničného obchodu
-	vysoký deficit štátneho rozpočtu verejných financií.
Z týchto spoločenských problémov boli odvodené i tri témy tohto okruhu, ktorých spoločným motívom je ekonomický rozvoj. Jednou z prvotných príčin týchto problémov je okrem iného i nedostatočný počet kvalitných živých projektov v malých a stredných podnikoch, ktoré by mohli zohrať významnú úlohu pri odstraňovaní uvedených problémov.
Hlavným cieľom tohto okruhu v tomto štátnom programe je vyhľadať, ekonomicky , technicky a organizačne posúdiť a vyriešiť vhodné projekty, ktoré umožnia:
-	regionálny rozvoj malého a stredného podnikania
-	znižovanie nezamestnanosti v konkrétnych  regionálnych podmienkach
-	zvyšovanie konkurenčnej a exportnej schopnosti výrobkov a služieb.
Charakteristika: 
Spojeným úsilím vysokých škôl a výskumných ústavov je možné analyzovať súčasný stav, pozície a možnosti v oblasti malého a stredného podnikania, vybrať a vyriešiť vhodné projekty, ktoré majú šancu sa úspešne uplatniť v konkurencii  na trhu. 

Doba riešenia 
Od 2002 do 2005 s pokračovaním do r.2010.

2.2.2. Téma : Analýza podnikateľského prostredia z pohľadu regiónov 

Ciele: Podnikateľské prostredie je významným faktorom ovplyvňujúcim ekonomický rast a  socio-ekonomický rozvoj spoločnosti. Medzi regiónmi existujú z tohto pohľadu významné rozdiely. Poznanie spoločných znakov a rozdielov umožňuje cielenejšiu hospodársku politiku štátu a aplikáciu efektívnych legislatívnych, daňových nástrojov, aj nástrojov regionálnej politiky. Poznanie, analýza existencie súčasného stavu podnikateľského prostredia a predpovedanie budúceho vývoja sú nevyhnutné pre tvorbu rozhodnutí v oblasti strategického i operatívneho plánovania.
Charakteristika: Analýza podnikateľského prostredia pozostáva z dvoch častí. 
A. Analýza súčasných ekonomických, sociálnych, legislatívnych, daňových podmienok na podnikanie v krajine z existujúcich informačných zdrojov. Postavenie a význam malých a stredných podnikov na  Slovensku. Štátna politika podpory podnikania a jej úspešnosť. Inštitúcie podporujúce a vplývajúce na podnikateľské prostredie. Kvalita služieb poskytovaných podnikateľom. Prístup ku kapitálu. Porovnanie regiónov na základe štatistických ukazovateľov. Porovnanie s krajinami Európskej únie a krajinami vstupujúcimi do EÚ. Štruktúra ľudských zdrojov a trhu práce. Spolupráca  a komunikácia podnikateľského sektora so štátnou správou a samosprávou. Faktory ovplyvňujúce vznik a zánik podnikateľských subjektov z celoštátneho a regionálneho hľadiska. Konkurencieschopnosť výrobkov a služieb. Pracovné podmienky. Formálne a neformálne inštitúty v sfére podnikania. 
B. Prieskum realizovaný na veľkej vzorke malých stredných a veľkých podnikateľov. Hlavné bariéry podnikania. Pripravenosť na vstup do EÚ, miera informovanosti a využívania podporných programov pre rozvoj podnikania z regionálneho hľadiska. Organizačná kultúra podnikateľských subjektov, uplatňovanie moderných metód riadenia, inovačného myslenia, reinginieringu, atď. Personálna politika, kvalita pracovnej sily. Vzdelanostná úroveň a kvalifikácia podnikateľov a využívanie kontinuálneho vzdelávania. Právne vedomie podnikateľského stavu. 
Doba riešenia 
Od: 2002 do: 2005

2.2.3. Téma : Prebiehajúce klimatické zmeny a ich dopady na rozvoj 
                       spoločnosti

Ciele: Pripraviť opatrenia na adaptáciu spoločenských a hospodárskych opatrení na možné dopady prebiehajúcej klimatickej zmeny z hľadiska regionálneho rozvoja Slovenska. Preskúmať adaptačné opatrenia v oblasti poľnohospodárstva, životného prostredia, vodného hospodárstva, lesného hospodárstva a potravinárstva z hľadiska sociálno-ekonomického rozvoja spoločnosti. Analyzovať regionálne dopady a navrhnúť opatrenia na regionálny rozvoj.

Charakteristika: Zmena globálnej klímy, spôsobená rastúcou antropogénnou emisiou skleníkových vplyvov je najvýznamnejší globálny environmentálny problém v doterajšej histórii ľudstva. Dôsledky možnej klimatickej zmeny na pomery na Slovensku môžu mať podľa doterajších výskumov veľmi závažné vplyvy z hľadiska regionálneho rozvoja. Najzávažnejšie vplyvy je treba preskúmať v citlivých oblastiach Slovenska v nasledovných sektoroch:
* Poľnohospodárstvo 
* Životné prostredie
* Vodné hospodárstvo
*Lesné hospodárstvo
*Potravinárstvo
* Sociálno - ekonomický rozvoj

Doba riešenia:
Od 2002  do 200

Náklady 								                (v tis. Sk)
Rok riešenia ŠP	2002	2003	2004	2005	Spolu	
Navrhovaný objem prostriedkov ŠR 	4 240	14 000	20 000	20 000	58 240	
Predpokladaný objem prostriedkov z iných zdrojov 	2 000	5 000	5 000	5 000	17 000	

2.3. Tematický okruh 3: Kultúrne a prírodné dedičstvo a jeho ochrana

2.3.1. Téma : Záchrana historického dedičstva ako významného zdroja 
                       informácií a poznania pre rozvoj spoločnosti

Ciele:  Záchrana klasických nosičov informácií s originálmi poznatkov – klasické nosiče vplyvom čoraz väčšmi znečisteného životného prostredia, resp. tým, že sú uložené na drevitom papieri (tzv. kyslý papier), podliehajú čoraz rýchlejšej skaze – je potrebné vyvinúť technológiu a technologické zariadenia na záchranu najmä papierových nosičov informácií, ktoré sú porovnateľné so zahraničnými technológiami a zariadeniami – ale za neporovnateľne nižšiu cenu, akú by SR muselo zaplatiť pri kúpe, resp. prenájme technológie a technologických zariadení. Je vhodné, aby technologické zariadenie bolo vyvinuté ako stacionárne, tak i prenosné (prevozné). Výskum by mal byť zameraný na deacidifikáciu papiera a vývoj deacidifikačných a konzervačných technológií. Využitie: predovšetkým štátne archívy, historické knižničné fondy. Podpora tomuto výskumu by mala odštartovať dlhodobý kontinuálny výskum záchrany klasických nosičov informácií, vrátane fotografických a filmových.
v roku 2003: úvodné rozpracovanie projektu
v roku 2004: prvé laboratórne výsledky
v roku 2005: vybudovanie prototypu technologického deacidifikačného zariadenia
v roku 2006: vybudovanie funkčného zariadenia
v roku 2007: odskúšavanie, odstraňovanie nedostatkov, spustenie do prevádzky
v roku 2008: výskumno-vývojové práce na zefektívnení deacidifikácie, 
v roku 2009 – 2010,  ktorých výsledkom bude zvýšenie výkonnosti aspoň o 15 % a zlepšenie konzervácie.
			                                             
Charakteristika:  V súčasnosti je na kyslom papieri v slovenských knižniciach 50 miliónov kníh. Z toho je nevyhnutné zachrániť v rámci tzv. konzervačného fondu 6 miliónov kníh. Archívnych dokumentov na Slovensku, ktoré čakajú na odkyslenie, je v súčasnosti 157 km. Za roky 1850 až 2000 pribudlo v archívoch 105 – 120 km kyslého papiera. Očakáva sa, že do v rokoch 2000 – 2020 pribudne v archívoch ďalších 13 – 20 km  kyslého papiera. Ročné straty vďaka kyslému papieru v knižniciach sa odhadujú na 21,6 milióna Sk. Spolu v archívoch a knižniciach ročné straty vyjdú našu spoločnosť na 236 milióna Sk. Preto je potrebné dosiahnuť v krátkom čase vysoko efektívny nástroj na zamedzenie týchto strát. Uvažované náklady sú len zlomkom dosiahnutého zisku. Uvažované výstupy by mali mať pozitívne finančné, ekonomické a environmentálne vplyvy, ako aj kladný vplyv na zvýšenie zamestnanosti.

Doba riešenia
od 2002 do 2005

2.3.2. Téma : Vybudovanie podmienok na ďalší rozvoj slovenského jazyka ako hlavného dorozumievacieho prostriedku (elektronizácia slovenskej jazykovedy, vývoj základných programových prostriedkov na gramatickú a sémantickú analýzu slovenských textov, budovanie automatického jazykového zdroja) 

Ciele:  Vytvoriť národný korpus slovenského jazyka a elektronizovať slovenský jazykovedný výskum s cieľom dosiahnuť vyššiu efektivitu výskumu a vytvoriť podmienky na ďalší rozvoj slovenského jazyka prudko sa vyvíjajúceho ako v interakcii s ďalšími jazykmi, tak i s novými podnetmi súčasnej reality. Národný korpus by mal zachytiť jazyk v celej jeho šírke (novinové texty, beletria, odborné publikácie, hovorený jazyk a podobne) na základe lingvisticky zdôvodnených kritérií, a tým vytvoriť objektívny a autentický zdroj jazykovej informácie, ktorý by bol východiskom na všestranný jazykovedný výskum, tvorbu základných akademických diel (viaczväzkového slovníka súčasnej slovenčiny, ortoepického slovníka, retrográdneho slovníka, akademickej gramatiky a lexikológie slovenského jazyka, ako aj aktualizáciu jestvujúcich praktických jazykových príručiek (Krátkeho slovníka slovenského jazyka, pravopisného slovníka v Pravidlách slovenského pravopisu, Synonymického slovníka slovenčiny). Ďalšie možnosti takto pripraveného korpusu by mali byť: bohatý výučbový materiál pre oblasť lingvistiky a počítačového spracovania jazyka, virtuálna knižnica textov nespadajúcich pod pôsobnosť autorského zákona, materiál na dopĺňanie terminologickej databanky neologizmami (napr. z databázy legislatívnych textov obsahujúcej aj preklady právnych dokumentov EÚ), výkonné vyhľadávacie mechanizmy, nástroje na indexáciu a kategorizáciu textových dokumentov, nástroje na štatistickú analýzu a identifikáciu vývojových trendov v jazyku.
v roku 2002: prípravné práce
v roku 2003: naplnenie korpusu cca 20 miliónmi slov
v roku 2004: naplnenie korpusu cca 45 miliónmi slov
v roku 2005: naplnenie korpusu cca 65 miliónmi slov
v roku 2006: naplnenie korpusu cca 70 miliónmi slov

Charakteristika:  V národnom korpuse je potrebné dosiahnuť v priebehu 5 rokov minimálne 200 miliónov textových slov. Na to je potrebný zber textov zapísaných na elektronických médiách, ich konverzia, filtrácia, anotácia, prevedenie do jednotného formátu, kódovanie morfologickej informácie (značkovanie), v prípade starších diel skenovanie a optické rozoznávanie z tlačených zdrojov. Je predpoklad, že túto prácu by mohlo vykonať v priebehu 5 rokov 7 špecializovaných pracovníkov. Títo pracovníci by mali mať k dispozícii  vhodné priestory pre prácu s počítačovými prostriedkami, mali by byť zapojení v sieti cez internet a podobne. Samotný výskum by sa mal uskutočniť v rovine základného výskumu. Prínosom výskumu by malo byť: dlhodobé zníženie nákladov výskumu, zlepšenie jazykovej komunikatívnosti s ostatnými krajinami sveta, vytvorenie nových odborných pracovných miest (je pravdepodobné, že vo výskume sa bude kontinuálne pokračovať), zvýšenie vzdelanosti obyvateľov a zabezpečenie porovnateľnosti výskumov s ostatnými rozvinutými štátmi sveta. Výskum by mal mať ako časť základného výskumu, tak pri výstupoch aj časť aplikovaného výskumu.

Doba riešenia
 Riešenie by malo byť rozdelené do troch fáz. V prvej – rok 2002 – by sa mala nakúpiť technika, programové vybavenie a odborná literatúra, mala by sa inštalovať technika a softvér. Ďalej by sa mal vypracovať podrobný projekt softvérového riešenia, definovanie čiastkových úloh. V druhej fáze – roky 2003 a 2004 by sa mala vytvoriť viac ako jedna tretina plánovaného objemu slov. V tretej fáze – roky 2005 a 2006 –  by mal byť korpus dobudovaný do plánovaného objemu o zvyšné dve tretiny slov. Korpus by mal byť sprístupnený cez internet. 

2.3.3. Téma : Vytvorenie všeobecne dostupného pôvodného národného 
                       encyklopedického diela pre potreby celej spoločnosti

Ciele:  Vytvoriť všeobecne dostupné pôvodné národné encyklopedické dielo pre potreby celej spoločnosti. Sprostredkovať súčasníkovi žijúcemu na Slovensku podstatné informácie zo všetkých odborov ľudskej činnosti. Sprostredkovať tak ucelený systém súčasných poznatkov o prírodných javoch a javoch ľudskej materiálnej a duchovnej kultúry.
v roku 2003: vydanie jedného zväzku diela
v roku 2004: vydanie jedného zväzku diela
v roku 2005: vydanie jedného zväzku diela
v roku 2006: vydanie jedného zväzku diela
v roku 2007: vydanie jedného zväzku diela
v roku 2008: vydanie jedného zväzku diela
v roku 2009: 	vydanie jedného zväzku diela
v roku 2009: vydanie jedného zväzku diela
v roku 2010: vydanie jedného zväzku diela

Charakteristika:  Výstup výskumné práce by mal byť v tlačenej podobe s dostatkom ilustrácií, tabuliek a máp, aby bol názorný aj pre laickú verejnosť. Odborným spôsobom by mala informovať ako veľká všeobecná encyklopédia. Jedna tretina hesiel by mala byť venovaná náukám o prírode, jedna tretina duchovnej kultúre a jedna tretina technike. Dôraz má byť pritom položený predovšetkým na slovenské reálie, resp. na reálie stredoeurópskeho priestoru. V grante sú zohľadnené ako zvyšujúce sa polygrafické náklady, tak i náklady na efektívne počítačové spracovanie.

Doba riešenia
 Riešenie by malo byť rozdelené do dvoch fáz. V prvej – do roku 2011 vrátane – by mali byť kompletne dokončené všetky diely tohto slovníka, v druhej fáze – do roku 2013 vrátane – sa uvažuje na základe pripomienok a postupujúcich zmien v spoločnosti vydať ešte dva diely doplnkov.

Náklady 
											(v tis. Sk)
Rok riešenia ŠP	2002	2003	2004	2005	Spolu	
Navrhovaný objem prostriedkov ŠR 	2 560	4 700	15 000	15 000	37 260	
Predpokladaný objem prostriedkov z iných zdrojov 	1 000	1 500	3 000	4 000	9 500	

2.4. Tematický okruh 4: Sociálne dôsledky vstupu Slovenska do EÚ

2.4.1. Téma: Rozvoj vidieka a zmeny v potravinovom reťazci v kontexte 
                      integrácie SR do EU

Ciele: Skúmať ekonomické a sociálne dôsledky implementácie európskeho acquis a hospodárskych integračných procesov na rozvoj vidieka, jeho hospodárske, sídelné a environmentálne funkcie v kontexte meniacich sa požiadaviek na potravinový reťazec vzhľadom na výživu obyvateľstva a jeho spotrebiteľské preferencie.

Cieľ v roku 2002: Formulovať metodologický rámec výskumu, identifikovať a operacionalizovať výskumné hypotézy a vykonať východiskovú inventarizáciu relevantných problémov.
Cieľ v roku 2003: Analyzovať regulačný rámec uskutočňovania hospodárskych, obytno-sídelných a priestorových funkcií vidieka v Európskej únii a u nás a vytvoriť strednodobú prognózu vplyvu zmeny inštitucionálneho rámca (vrátane podporných nástrojov štrukturálnych politík) na  vidiecky rozvoj v Slovenskej republike s osobitným zreteľom na poľnohospodárske využívanie územia a zabezpečenia jeho neprodukčných funkcií.
Cieľ v roku 2004: Analyzovať dosahy zmien vo funkciách vidieckeho priestoru a v úlohe a postavení poľnohospodárstva  na sociálnu štruktúru vidieka a riešenie sociálnych problémov vidieckeho obyvateľstva..
Cieľ v roku 2005: Vypracovať strategický výhľad zmien v štruktúre vertikály výroby potravín a v spotrebe potravín v SR vzhľadom na rozvoj obchodu, uplatnenie nových požiadaviek na kvalitu a zdravotnú neškodnosť potravín,  spotrebiteľské preferencie a vývoj kúpnej sily obyvateľstva.  

Charakteristika. Analýza a predikcia pôsobenia faktorov, ktoré v súvislosti s integráciou Slovenska do Európskej únie ovplyvnia ekonomickú a sociálnu životaschopnosť vidieka a poľnohospodársku výrobu pri plnení jej produkčných funkcií, ale aj v zabezpečovaní netrhových výstupov v zmysle koncepcie multifunkčného poľnohospodárstva. Monitorovanie dosahov rastúcich požiadaviek spotrebiteľov na kvalitu a zdravotnú neškodnosť potravín na podnikateľské subjekty v potravinovom reťazci, konkurencieschopnosť, zamestnanosť v odvetví. Konceptualizácia dopadov zmien spotrebiteľských preferencií a rastu dopytu po tovaroch a službách, ktoré môže poskytnúť vidiek - zdravé životné prostredie, rekreáciu a oddych, na  agropotravinársky sektor a rozvoj vidieka. Formulovanie stratégie udržateľného rozvoja agropotravinárskeho sektora a sociálne životaschopného vidieckeho priestoru v podmienkach integrácie.

Doba riešenia
Od: 2002  do: 2005

2.4.2. Téma: Predikcie vývojových trendov v sociálnej sfére

Ciele: Analýza a komparácia sociálnych podmienok na Slovensku a v európskom kontexte s dôrazom na osvetlenie otázok migrácie obyvateľstva v rámci Európy,  utvorenie spoľahlivého poznatkového fondu o názoroch a postojoch obyvateľstva na Slovensku a v európskych krajinách. Zistenie názorovej orientácie je potrebné pre vymedzenie politických limitov pre otvorenie európskeho trhu práce, predpokladom je však zvýšenie a zosúladenie kvality prieskumov verejnej mienky v zúčastnených krajinách.  Konkrétnym cieľom bude vytvorenie verifikovanej databázy poznatkov o efektívnosti politík realizovaných v oblasti života menšín, migrácie a ochrany trhu práce,  využiteľných na úrovni orgánov SR aj Európskej komisie a ďalších orgánov EÚ. Ďalším cieľom programu bude  prezentovať  slovenskému občanovi Európu ako spoločenstvo, ktoré reflektuje našu osobitú identitu.

Charakteristika: Program umožní prepojenie projektov a výskumných tímov  na relevantný sociologický výskum v členských krajinách EÚ, pracujúci odlišnými metodologickými postupmi (väčšie vzorky obyvateľstva), ktoré znižujú štatistické odchýlky z dôvodu výberovej chyby. Zapojenie sa do  celoeurópskej databázy na základe jednotnej metodiky výskumov  je predpokladom pre kvalitné a vedecky zdôvodnené posúdenie procesu európskej integrácie. Zapojenie získaných poznatkov do celoeurópskej databázy  umožní účinnejšiu argumentáciu v diskusii o prístupovom procese.

Doba riešenia
Od: 2002  do: 2005

2002: Príprava metodiky riešenia, stanovenie výskumného modulu 
2003: Zber údajov
2004: Publikácia zistených výsledkov za Slovensko

Náklady 
											(v tis. Sk)
Rok riešenia ŠP	2002	2003	2004	2005	Spolu	
Navrhovaný objem prostriedkov ŠR 	1 601	9 400	14 000	14 000	39 001	
Predpokladaný objem prostriedkov z iných zdrojov 	1 000	3 000	4 000	4 000	12 000	

2. Rámcový obsah štátneho programu s výhľadom do roku 
    2010

2.1. Ciele

Hlavným cieľom štátneho programu výskumu a vývoja bude na základe identifikácie relevantných problémových oblastí rozvoja spoločnosti poskytnúť súbor vedeckých poznatkov o ich príčinných súvislostiach, priestorových vzťahoch a vývojových trendoch . Na báze takýchto výsledkov poznania spracovať návrhy na ich monitorovanie a stanoviť možnosti ich riešenia. Jednotlivé tematické okruhy výskumu a vývoja sa budú priebežne aktualizovať tak, aby výsledky štátneho programu prispeli k riešeniu najzávažnejších otázok spoločenského rozvoja v danom vývojovom období.

 2. 2	Charakteristika

Pre nasledujúce obdobie navrhne Rada štátneho programu také  okruhy, ktoré bude považovať za najvýznamnejšie z hľadiska rozvoja spoločnosti. Tieto okruhy výskumu sa budú permanentne inovovať tak, ako ich bude nastoľovať rozvoj spoločnosti. Zároveň by sa mali v navrhnutých okruhoch a témach uplatniť i požiadavky a predstavy výskumných a vývojových inštitúcií na poznanie a riešenie stanovených problémov:

2.3. Celkové náklady do roku 2010

											(v tis. Sk)
Rok riešenia ŠP	2006	2007	2008	2009	2010	Spolu	
Navrhovaný objem prostriedkov ŠR 	80 000	120 000	140 000	140 000 	140 000	620 000	
Predpokladaný objem prostriedkov z iných zdrojov 	5 000	10 000	10 000	10 000	10 000	45 000	

2.4. Výhľadová štruktúra štátneho programu do roku 2010

Možno predpokladať, že okruhy výskumu a vývoja sa budú stanovovať v týchto oblastiach:
-ekonomický rozvoj (výrobné a nevýrobné aktivity)
-riešenie disparít regionálneho rozvoja
	-kultúrny rozvoj
	-rozvoj ľudských zdrojov

Špecifikácia
očakávaných kvantitatívnych a kvalitatívnych prínosov štátneho programu výskumu a vývoja „Aktuálne otázky rozvoja spoločnosti“

P.č.	Názov prínosu 	Áno*	Nie*	
	Zvýšenie výnosov, hospodárskeho výsledku, pridanej hodnoty	X		
	Úspora nákladov výroby 		X	
	Zvýšenie produktivity práce	X		
	Zvýšenie podielu domácich surovín a subdodávok na výrobe	X		
	Zvýšenie objemu finálnych výrobkov a objemu výnosu	X		
	Vytvorenie nových pracovných miest 	X		
	Zníženie nezamestnanosti	X		
	Zníženie materiálovej náročnosti (spotreby materiálu) 		X	
	Zníženie energetickej náročnosti (spotreby energie)		X	
	Zlepšenie životného prostredia vo vzťahu k hygiene a bezpečnosti práce, k zníženiu objemu ekologicky závadného odpadu a exhalátov	X		
	Zníženie nákladov na likvidáciu ekologicky závadného odpadu		X	
	Zvýšenie vývozu výrobkov a služieb	X		
 	Zníženie dovozu výrobkov a služieb	X		
	Zníženie výdavkov štátneho rozpočtu vynakladaných na zdravotníctvo	X		
  	Zvýšenie priemerného veku života mužov a žien		X	
	Zníženie ročnej úmrtnosti z dôvodu závažných ochorení (kardiovaskulárnych, nádorových a prenosných) 		X	
 	Zníženie spotreby liekov a ďalších farmaceutických výrobkov		X	
	Zvýšenie vzdelanosti obyvateľov	X		
	Zvýšenie kvality odborného rozhodovania ústredného orgánu štátnej správy SR, vlády SR, Národnej rady SR	X		
 	Zvýšenie úspešnosti zapájania sa do európskych programov výskumu a vývoja	X		
 	Zníženie úniku mladých pracovníkov výskumu a vývoja do iných odvetví a zahraničia	X		
	Zvýšenie mobility pracovníkov výskumu a vývoja v európskom výskumnom priestore	X		
	Zníženie zastaranosti techniky v infraštruktúre výskumu a vývoja	X		

Prof.RNDr. Jozef Mládek,DrSc.  v. r.
––––––––––––––––––––––––––––––
predseda rady štátneho programu VaV 

Ing. Miroslav Kavala, CSc. v. r.
–––––––––––––––––––––––––––––––––
podpredseda rady štátneho programu VaV

* vyplniť vpísaním krížika do jednej z dvoch možností áno/nie
** kvantifikáciu

Kvantifikácia, resp kritériá hodnotenia úspešnosti programov výskumu a vývoja je dosť obtiažne stanoviť. Možno ich však všeobecne ohraničiť nasledujúcim súborom kritérií:
•	publikovanie výsledkov výskumu v renomovaných domácich a zahraničných časopisoch
•	publikovanie veľkých súborných diel (encyklopédia, atlas obyvateľstva a pod.)
•	potvrdenie úspešnosti riešenia prijatých projektov kompetentnými rezortnými a regionálnymi inštitúciami
•	dosiahnutie výrazného ekonomického rozvoja v regiónoch výskumných projektov (zníženie nezamestnanosti, rozvoj podnikateľských aktivít a pod.)
•	rozvoj aktivít vo vidieckych regiónoch, na základe realizovaných projektov
•	úspešné prenikanie výrobkov a aktivít na domácich a zahraničných trhoch